Astro'n'out

Astro'n'out ir latviešu popgrupa, kas dibināta 2003. gadā Rīgā. Atpazīstamību tā ieguva ar dziesmu "Daļa Rīgas". Dažas no Astro'n'out populārākajām dziesmām ir "Tanki", "Gravitātei nē", "Tici sev", "Turies", "Satiksimies, tiksimies", "Dejot trakāk", "Multivitamīnu multipaka", "Es padodos", "For Glory and Joy" un "Lidmašīnas režīmā".

Grupas sastāvs: Māra Upmane-Holšteine (balss), Juris Kalnišs (ģitāra, elektronikas), Mārtiņš Elerts (ģitāra, elektronikas), Toms Poišs (bass), Mārtiņš Opmanis (bungas).

Astro'n'out ir sarakstījuši mūziku vairākām filmām: dokumentālajai "Rīga, Mana Rīga", sociālajām "No cita skatupunkta", "Nestāstāmie stāsti", reklāmas īsfilmai "Sūnas aug ziemeļu pusē", piedalījušies dažādās labdarības akcijās, tostarp Latvijas Radio 5 rīkotajā Dod Pieci!, LNT "Eņģeļi pār Latviju", Valsts asinsdonoru centra pateicības koncertā, iestājas par veselīgu dzīvesveidu, bija vēstneši veselības ministrijas iniciētajai kampaņai pret pasīvo smēķēšanu "Izvairies no smēķētāja!", aktīvi atbalsta dažādas jauniešu organizētas iniciatīvas un koncertē skolās. Tāpat, grupa sarakstījusi himnu RIMI Mājdzīvnieku klubam "Ķepu cilvēks".

Grupa ir uzstājusies lielākajos Latvijas festivālos un nozīmīgākajās koncertvietās — Summer Sound, Positivus, "HOLI krāsu festivāls", Fontaine festival, "Saldus Saule", "Fono Cēsis", "Jāņu festivāls" Anglijā un daudzos citos.

Astro'n'out ir tikuši nominēti Latvijas Mūzikas ierakstu Gada balvai par katru līdz šim izdoto albumu. 2020. gadā grupas sestais studijas albums "Multivitamīnu multipaka" ieguva "Zelta Mikrofonu" par labāko 2019. gada Latvijas popmūzikas albumu. Savukārt kopā ar grupu Sudden Lights radītais skaņdarbs “Haosā” ieguva "Zelta mikrofonu" katgeorijā radio hits 2020!

Astro'n'out  ir autori un izpildītāji 2021. gada Pasaules čempionāta hokejā oficiālajai dziesmai "For Glory and Joy", kas ieguva starptautisku skanējumu un atzinību.

Diskogrāfija 
 Kuš kuš (2006). Debijas albums, kas guvis atzinību kā labākais roka albums Latvijas Mūzikas Ierakstu Gada Balvā 2006 (LMIGB).
 Astro' Acoustic (2008). Noskaņu albums, kas nominēts Gada Balvai kā labākais alternatīvais albums.
 Ģeometrija (2009). Atgriešanās roka kategorijā, albums nominēts LMIGB labāka roka albuma kategorijā.
 Lauvas (2012).
 Lion's Share (2013). Svinot grupas 10 gadu jubileju, izdots “Lion’s Share” — pirmais Astro'n'out albums angļu valodā, kas ir albuma “Lauvas” angļu versija.
 Lion's Share Remixes (2014). 2014. gada pavasarī, izsludinot konkursu visiem Baltijas DJ un producentu apvienībām, Astro’n’out nodeva Lion’s Share albuma dziesmas remiksu konkursam, kurā no vairākiem desmitiem iesniegto remiksu versiju, Astro’n’out izdeva mazalbumu “Lion’s Share Remixes” EP ar septiņiem dažādu dīdžeju radītajiem remiksiem.
 URDA (2017). Grupa izdod savu piekto studijas albumu “URDA”, kas iezīmē jaunu — elektroniskāku, mūsdienīgāku skanējumu. Starp 12 kompozīcijām iekļauti singli “Turies”, “Atskatos” un “Satiksimies, tiksimies”, kas jau sasniedza klausītāju simpātijas, skanot visās lielākajās Latvijas radio stacijās.
 Multivitamīnu multipaka (2019).

Ārējās saites 
 
 

 
 Spotify

2000. gadu mūzikas grupas
2010. gadu mūzikas grupas
Latvijas rokgrupas